CBI অধিকর্তার সঙ্গে দেখা করতে গেল অভয়ার পরিবার

কলকাতা: আজ, বৃহস্পতিবার নয়াদিল্লির (New Delhi) সিবিআই সদর দফতরে (CBI Headquarter) যাচ্ছে আরজি কর কাণ্ডে (RG Kar Case) নির্যাততার পরিবার। কেন্দ্রীয় তদন্তকারী সংস্থার ডিরেক্টরের সঙ্গে দেখা করার উদ্দেশ্যেই এই যাত্রা। জানা গিয়েছে, আরজি কর কাণ্ডে সিবিআই-এর তদন্তে খুশি নন নির্যাতিতার বাবা-মা। এবার তাই সরাসরি অধিকর্তার সঙ্গে সাক্ষাৎ করতে যাচ্ছেন তাঁরা।

আরও জানা গিয়েছে, ডিরেক্টরের সঙ্গে দেখা করতে চেয়ে ই-মেল করেছিল নির্যাতিতার পরিবার। কিন্তু তার কোনও জবাব এখনও আসেনি। তা সত্ত্বেও এদিন সকাল ১০টার বিমানে রাজধানীর উদ্দেশে পাড়ি দেন নির্যাতিতার বাবা-মা। ডিরেক্টরের সঙ্গে দেখা করার উদ্দেশ্য সফল হবে কি না তা নিয়ে ধোঁয়াশা রয়েছে।

আরও পড়ুন: বঙ্গ বিজেপির ৩২ নেতার কেন্দ্রীয় নিরাপত্তা প্রত্যাহার করল কেন্দ্র

প্রসঙ্গত, আরজি কর কাণ্ডে খুন ও ধর্ষণের অপরাধে দোষী সাব্যস্ত হয়েছেন একমাত্র সঞ্জয় রায় (Sanjay Roy)। তাঁকে আজীবন কারাবাসের সাজা দিয়েছে শিয়ালদহ আদালত (Sealdah Court)। খুন-ধর্ষণের মামলায় নাম জড়ায়নি আরজি করের প্রাক্তন অধ্যক্ষ সন্দীপ ঘোষ (Sandeep Ghosh) এবং টালা থানার ওসি অভিজিৎ মণ্ডলের (Abhijit Mondal)। তাঁদের বিরুদ্ধে অভিযোগ কর্তব্যে গাফিলতির।

এদিকে শিয়ালদহ হাইকোর্টের কারাবাসের সাজায় খুশি হয়নি রাজ্য সরকার। তারা মৃত্যুদণ্ডের আবেদনে উচ্চ আদালতের দ্বারস্থ হয়েছে। কিন্তু নির্যাতিতার বাবা-মা চাইছেন যাতে ফাঁসি না হয়। তাঁদের দাবি, ফাঁসি হলে অপরাধের একমাত্র ‘সাক্ষ্যপ্রমাণ’ লোপ পেয়ে যাবে। আরজি কর কাণ্ডে প্রথম থেকেই একজনকেই দোষী সাব্যস্ত করা হয়। সিভিক ভলেন্টিয়ার সঞ্জয় রায়। কেন্দ্রীয় তদন্তকারী সংস্থা সিবিআইয়ের তরফ থেকে যেই চার্জশিট বারবার পেশ করা হয় আদালতে তাতে নাম উঠে আসে শুধু সঞ্জয়েরই।